钦定古今图书集成/理学汇编/文学典/第002卷 > 梁刘勰文心雕龙 > 《练字》
## 钦定古今图书集成/理学汇编/文学典/第002卷 > 梁刘勰文心雕龙 > 《练字》

夫文象列而结绳移，鸟迹明而书契作。斯乃言语之
体貌，而文章之宅宇也。苍颉造之，鬼哭粟飞；黄帝用
之，官治民察。先王声教，书必同文；𬨎轩之使，纪言殊
俗。所以一字体，总异音。《周礼》保章氏，掌教六书。秦灭
旧章，以吏为师。及李斯删籀而秦篆兴，程邈造隶而
古文废。汉初章律明著厥法，太史学童，教试六体。又
吏民上书，字谬辄劾，是以“马”字缺画，而石建惧死。虽
云性慎，亦时重文也。至孝武之世，则相如撰篇。及宣、
成二帝，征习小学，张敞以正读传业，扬雄以奇字纂
训，并贯练《雅》《颂》，总阅音义，鸿笔之徒，莫不洞晓。且多
赋《京苑》，假借形声。是以前汉小学，率多“玮”字，非独制
异，乃共晓难也。暨乎后汉，小学，转疏复文隐训，臧否
太半。及魏代缀藻，则字有常检，追观汉作，翻成阻奥。
故陈思称：“扬马之作，趣幽旨深，读者非师傅不能析
其辞，非博学不能综其理。”岂真才悬，抑亦字隐。自晋
来用字，率从简易，时并习易，人谁取难？今一字诡异，
则群句震惊，三人弗识，则将成字妖矣。后世所同晓
者，虽难斯易，时所共废，虽易斯难，趣舍之间，不可不
察。夫《尔雅》者，孔徒之所纂，而《诗》《书》之襟带也；《苍颉》者，
李斯之所辑，而鸟籀之遗体也。雅以渊源诰训，颉以
苑囿奇文，异体相资，如左右肩股，该旧而知新，亦可
以属文。若夫义训古今，兴废殊用，字形单复，妍媸异
体，心既托声于言，言亦寄形于字，讽诵则绩在宫商，
临文则能归字形矣。是以缀字属篇，必须练择，一避
诡异，二省联边，三权重出，四调单复。诡异者，字体瓌
怪者也。曹摅诗称“岂不愿斯游褊心恶。”哅呶两字诡
异，大疵美篇，况乃过此，其可观乎？联边者，半字同文
者也，状貌山川，古今咸用，施于常文，则龃龉为瑕。如
不获免，可至三接。三接之外，其《字林》乎？重出者，同字
相犯者也。《诗》《骚》适会，而近世忌同，若两字俱要，则宁
在相犯。故善为文者，富于万篇，贫于一字，一字非少，
相避为难也。单复者，字形肥瘠者也。瘠字累句，则纤
疏而行劣；肥字积文，则黯黕而篇暗。善酌字者，参伍
单复，磊落如珠矣。凡此四条，虽文不必有，而体例不
无，若值而莫悟，则非精解。至于经典隐瞹，方册纷纶，
简蠹帛裂，三写易字，或以音讹，或以文变。“子思弟子，
于穆不祀”者，音讹之异也。晋之《史记》，三豕渡河，文变
之谬也。《尚书大传》有“别风淮雨”，《帝王世纪》云“列风淫
雨。”别列“淮”“淫”，字似潜移。“淫”“列”义当而不奇，“淮”“别”理乖
而新异。傅毅制诔，已用“淮雨”，固知爱奇之心，古今一
也。史之阙文，圣人所慎。若依义弃奇，则可与正文字矣。赞曰：“篆隶相镕，苍雅品训。古今殊迹，妍媸异分。字
靡异流，文阻难运。声画昭精，墨采腾奋。”